“หุ้นเอเชีย” เปิดร่วง! หลัง “เฟด” ขึ้นดอกเบี้ย 0.75% สู่ระดับ 3-3.25%
“ตลาดหุ้นเอเชีย” เปิดร่วง! หลัง “เฟด” ประกาศขึ้นอัตราดอกเบี้ย 0.75% เป็นครั้งที่ 3 ติดต่อกัน สู่ระดับ 3.00-3.25% และส่งสัญญาณเดินหน้าปรับขึ้นดอกเบี้ยต่อไปจนแตะระดับ 4.6% ในปี 66 เพื่อสกัดเงินเฟ้อ
“ตลาดหุ้นเอเชีย” เปิดร่วง! หลัง “เฟด” ประกาศขึ้นอัตราดอกเบี้ย 0.75% เป็นครั้งที่ 3 ติดต่อกัน สู่ระดับ 3.00-3.25% และส่งสัญญาณเดินหน้าปรับขึ้นดอกเบี้ยต่อไปจนแตะระดับ 4.6% ในปี 66 เพื่อสกัดเงินเฟ้อ
22 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ หลังจากธนาคารกลางสหรัฐ (เฟด) ประกาศขึ้นอัตราดอกเบี้ยอีก 0.75% และส่งสัญญาณว่าจะเดินหน้าปรับขึ้นดอกเบี้ยต่อไปในปี 2566 เพื่อสกัดเงินเฟ้อ
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,053.58 จุด ลดลง 259.55 จุด หรือ -0.95%, ดัชนี HSI ตลาดหุ้นฮ่องกงเปิดวันนี้ที่ 18,080.93 จุด ร่วงลง 363.69 จุด หรือ -1.97% และดัชนี SSE Composite ตลาดหุ้นจีนเปิดวันนี้ที่ 3,098.77 จุด ลดลง 18.41 จุด หรือ -0.59%
ทั้งนี้ เฟดมีมติปรับขึ้นอัตราดอกเบี้ยระยะสั้น 0.75% สู่ระดับ 3.00-3.25% ในการประชุมวันนี้ ตามที่ตลาดคาดการณ์ไว้ โดยเป็นการปรับขึ้นอัตราดอกเบี้ย 0.75% เป็นครั้งที่ 3 ติดต่อกัน
นอกจากนี้ เฟดส่งสัญญาณว่าจะยังคงปรับขึ้นอัตราดอกเบี้ยต่อไปจนแตะระดับ 4.6% ในปี 2566
ขณะที่ ธนาคารกลางฮ่องกง (HKMA) มีมติปรับขึ้นอัตราดอกเบี้ย 0.75% สู่ 3.5% ในวันนี้ ตามการปรับขึ้นอัตราดอกเบี้ยของเฟด โดยฮ่องกงดำเนินนโยบายการเงินสอดคล้องกับสหรัฐ เนื่องจากสกุลเงินฮ่องกงผูกติดกับดอลลาร์สหรัฐในกรอบตึงตัวที่ 7.75 -7.85 ดอลลาร์ฮ่องกงต่อดอลลาร์สหรัฐ
โดยนักวิเคราะห์คาดการณ์ว่า ธนาคารกลางญี่ปุ่น (BOJ) มีแนวโน้มคงอัตราดอกเบี้ยเอาไว้ที่ระดับต่ำพิเศษต่อไปในการประชุมวันนี้ พร้อมส่งสัญญาณว่าจะเดินหน้านโยบายการเงินสวนกระแสธนาคารกลางทั่วโลกที่เร่งเดินหน้าคุมเข้มการเงิน เพื่อสกัดเงินเฟ้อที่เพิ่มสูงขึ้น